**Θούριος - Παράλληλα κείμενα**

– Συγκρίνετε το περιεχόμενο του όρκου που ενσωματώνει στο Θούριο ο Ρήγας με τον Όρκο της Φιλικής Εταιρείας. Βρείτε τα βασικά κοινά σημεία και επισημάνετε τις διαφορές τους.

«… Τέλος πάντων ορκίζομαι εις Σε, ω ιερά πλην τρισάθλια Πατρίς ! Ορκίζομαι εις τας πολυχρονίους βασάνους Σου. Ορκίζομαι εις τα πικρά δάκρυα τα οποία τόσους αιώνας έχυσαν και χύνουν τα ταλαίπωρα τέκνα Σου, εις τα ίδια μου δάκρυα, χυνόμενα κατά ταύτην την στιγμήν, και εις την μέλλουσαν ελευθερίαν των ομογενών μου ότι αφιερώνομαι όλως εις Σε. Εις το εξής συ θέλεις είσαι η αιτία και ο σκοπός των διαλογισμών μου. Το όνομά σου ο οδηγός των πράξεών μου, και η ευτυχία Σου η ανταμοιβή των κόπων μου. Η θεία δικαιοσύνη ας εξαντλήσει επάνω εις την κεφαλήν μου όλους τους κεραυνούς της, το όνομά μου να είναι εις αποστροφήν, και το υποκείμενόν μου το αντικείμενον της κατάρας και του αναθέματος των Ομογενών μου, αν ίσως λησμονήσω εις μίαν στιγμήν τας δυστυχίας των και δεν εκπληρώσω το χρέος μου. Τέλος ο θάνατός μου ας είναι η άφευκτος τιμωρία του αμαρτήματός μου, δια να μη λησμονώ την αγνότητα της Εταιρείας με την συμμετοχήν μου.»

Η Μασσαλιώτιδα ([γαλλικά](https://el.wikipedia.org/wiki/%CE%93%CE%B1%CE%BB%CE%BB%CE%B9%CE%BA%CE%AE_%CE%B3%CE%BB%CF%8E%CF%83%CF%83%CE%B1) *La Marseillaise* - *Λα Μαρσεγιέζ*) είναι ο εθνικός ύμνος της Γαλλικής Δημοκρατίας. Γράφτηκε από τον αξιωματικό του γαλλικού στρατού (του μηχανικού) Ρουζέ ντε Λιλ στο Στρασβούργο την νύκτα της κήρυξης του πολέμου μεταξύ Γαλλίας και Αυστρίας 17 Απριλίου 1792. Κατά το δέκατο ένατο έως τις αρχές του εικοστού αιώνα, η «Μασσαλιώτιδα» αναγνωρίστηκε ως ύμνος του διεθνούς επαναστατικού κινήματος και εγκρίθηκε από την Κομμούνα του Παρισιού το 1871. Οκτώ χρόνια αργότερα, το 1879, αποκαταστάθηκε ως ο εθνικός ύμνος της Γαλλίας και έχει παραμείνει από τότε.

Εμπρός παιδιά της Πατρίδας  
Η μέρα της δόξας έφθασε  
Απέναντί μας η τυραννία   
Το ματωμένο λάβαρο υψώθηκε  
Ακούστε στα λιβάδια  
Να βρυχώνται αυτοί οι άγριοι στρατιώτες  
Έρχονται ως την αγκαλιά σας,  
Να σφάξουν τους γιους σας, τις συντρόφους σας.

Στα όπλα πολίτες!  
Σχηματίστε τα τάγματά σας  
Εμπρός, Εμπρός,  
Το μολυσμένο αίμα  
Να ποτίσει τα αυλάκια στα χωράφια μας

Ιερή αγάπη για την Πατρίδα  
Οδήγησε και στήριξε τα εκδικητικά μας όπλα.  
Ελευθερία, λατρευτή Ελευθερία  
Μπες στον αγώνα με τους υπερασπιστές σου  
Κάτω από τις σημαίες μας, άσε τη νίκη  
να σπεύσει σε σένα, ρωμαλέα δύναμη  
Έτσι ώστε στο θάνατο οι εχθροί σου Να δουν το θρίαμβό σου και τη δόξα μας.

Στα όπλα πολίτες  
Σχηματίστε τα τάγματά σας  
Προελάστε, προελάστε  
Αφήστε το μολυσμένο αίμα  
Να ποτίσει τα αυλάκια στα χωράφια μας.

**Εις** [**Αγαρηνούς**](http://ebooks.edu.gr/ebooks/v/html/8547/2700/Keimena-Neoellinikis-Logotechnias_A-Lykeiou_html-empl/indexD1_2.html)

*Η ωδή περιλαμβάνεται στη συλλογή Η Λύρα. O A. Κάλβος στα περισσότερα ποιήματά του υπερασπίζεται την αρετή (που ταυτίζεται με τη δικαιοσύνη) και εναντιώνεται στην αδικία και την τυραννία. Το ποίημά μας, μαζί με τις ωδές* [*Εις Πάργαν*](http://ebooks.edu.gr/ebooks/v/html/8547/2700/Keimena-Neoellinikis-Logotechnias_A-Lykeiou_html-empl/extras/texts/IndexD1_2_parallilokeimeno4.html) *και* [*Εις Χίον*](http://ebooks.edu.gr/ebooks/v/html/8547/2700/Keimena-Neoellinikis-Logotechnias_A-Lykeiou_html-empl/extras/texts/IndexD1_2_parallilokeimeno1.html)*, αποτελεί, μπορούμε να πούμε, μια τριλογία «κατά τυράννων».*

[…]

η'

Ποίος ποτέ του Θεού  
ποίος του Ηλίου ωμοίασεν;  
διατί βωμούς, θυμίαμα  
διατί ζητούν οι μύριοι  
    τύραννοι, κι ύμνους;

θ'

Ύψιστοι αυτοί! - λαμπρότεροι  
αυτοί των άλλων! - μόνοι! -  
Λαμπροί, κι ύψιστοι οι δίκαιοι,  
και μόνοι των ανθρώπων  
      οι ευεργέται.

ι'

Κριταί ως θεοί! και πότε  
την αρετήν αθλίως,  
πότε δεν εκατάτρεξαν;  
πότε ευσπλαγχνίαν εγνώρισαν,  
      δικαιοσύνην;

ια'

Με υπερηφάνους πόδας  
καταφρονητικούς,  
δεν πατούν το χρυσούν  
συντριφθέν τώρα [ζύγωθρον](http://ebooks.edu.gr/ebooks/v/html/8547/2700/Keimena-Neoellinikis-Logotechnias_A-Lykeiou_html-empl/indexD1_2.html)  
      του ορθού νόμου;

ιβ'

 Το αχόρταστον δρέπανον  
αυτοί βαστούν· θερίζουν  
πάντα όσα ο ίδρωτάς μας  
ωρίμασεν αστάχυα  
    δια τους υιούς μας.

ιγ'

Τρέξε επάνω εις τα κύματα  
της φοβεράς θαλάσσης,  
κινδύνευσε, αναστέναξε,  
πίε το πικρόν ποτήριον  
    της ξενιτείας·

ιδ'

Δια την τροφήν που εσύναξας  
με κόπους ανεκφράστους,  
εις τα παραθαλάσσια  
ιδού χάσκει το λαίμαργον  
      στόμα τυράννων.

ιε'

Τι τα ευωδή αγκαλιάζετε  
προσκέφαλα του γάμου;  
τι φιλείτε το μέτωπον  
ιερόν των γονέων σας  
      με τόσον πόθον;

ις'

Η σάλπιγγα, τα τύμπανα  
σας προσκαλούν· αδίκους,  
ασυνέτους πολέμους  
φέρετε, κατασφάξατε  
     τα έθνη αθώα.

ιζ΄

Όχι μόνον τον ίδρωτα,  
αλλά και τ' αίμα οι τύραννοι  
ζητούσιν από σας·  
κι αφού ποτάμια εχύσατε  
      μήπως τους φθάνει;

ιη'

Την πνοήν σας αχόρταστοι  
επιθυμούν· αλίμονον  
αν ποτέ επί τα σφάγια  
των τυράννων αναστε-  
      -νάξη η ψυχή σας.

ιθ'

Αλίμονον, αλίμονον,  
όταν ο θεός πέμψῃ  
ακτίναν αληθείας  
και με αυτήν το στήθος σας  
      ζωοποιήση.

κ'

Εάν τις το νουθέτημα  
θείον ακολουθήση  
στόμα μαχαίρας, βάσανα,  
κλαύματα φυλακής  
   τότε ας προσμένη.

κα'

Και τοιούτοι, εμπρός σας  
εγώ να γονατίσω!  
-γη ας σχισθή, εις το βάραθρον  
η βροντή τ' ουρανού  
   ας με τινάξη·

κβ'

Προτού σας ατιμήσω  
ω γόνατά μου. - Ατάρακτον  
έχω το βλέμμα, οπόταν  
το καταβάσω εις πρόσωπον  
   ενός τυράννου.

κγ'

Εσείς ωσάν ο Ήλιος  
λαμπροί! - ναι φλόγας βέβαια  
βλέπω διαδημάτων,  
αλλά τας δυστυχίας μας  
     μόνον φωτίζουν.